Okresná prokuratúra Trenčín 
Bernolákova 2, 912 50 Trenčín 1

Sp. zn. : 1 Pv 225/13/3309	Trenčín, 18.12.2013
EEČ : 2-28-209-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trenčín
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 500,00 € 
b.	Konkrétny adresát peňažnej sumy určenej na všeobecne prospešné účely: SR 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX
dňa 30.12.2012 v čase asi o 03,00 hod. v Trenčíne na ul. Palackého v chodbe baru „Cinema“ sa dopustili hrubej neslušnosti tým, že na mieste verejnosti prístupnom, po verbálnom útoku na osobu XXXXX spolu s doposiaľ nestotožneným páchateľom fyzicky napadol poškodeného XXXXX tak, že ho chytil pod krk a nestotožnený páchateľ ho udrel päsťou do brucha, po čom XXXXX spadol na zem, kde ho obvinený spolu s nestotožneným páchateľom kopli viackrát do oblasti hrudníka a do oblasti tváre, čím sposobil  poškodenému zranenia, ktoré si vyžiadali  lekárske ošetrenie vo FN XXXXX, 

Odôvodnenie: 
Poverený príslušník PZ OO PZ XXXXX uznesením č. XXXXX zo dňa 11.03.2013 podľa § 199 ods. 1 Trestného poriadku začal trestné stíhanie a uznesením zo dňa 01.08.2013 podľa § 206 ods. 1 Trestného poriadku vzniesol obvinenie XXXXX pre prečin výtržníctva podľa § 364 ods. 1 písm. a) Trestného zákona, ktorého sa mal dopustiť na skutkovom základe uvedenom vo výrokovej časti tohto uznesenia. 

Podľa § 220 ods. 1 Trestného poriadku  v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Preskúmaním na vec sa vzťahujúceho spisového materiálu bolo zistené, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov.

Obvinený XXXXX a poškodený XXXXX v priebehu prípravného konania dali súhlas pre rozhodnutie o schválení zmieru a zastavenie trestného stíhania. Obvinený slobodne, vážne a určito vyhlásil, že spáchal skutok, pre ktorý je trestne stíhaný. Obvinený sa s poškodeným už počas prípravného konania dohodli na zaplatení škody - bolestného vo výške 500,-€, ktorú obvinený zaplatil dňa 02.09.2013. 

Obvinený XXXXX uhradil dňa 03.12.2013 prevodom na účet Okresnej prokuratúry XXXXX sumu 100,- €, na verejnoprospešné účely, na pomoc obetiam trestnej činnosti. Prokurátor má za to, že zložená suma nie je zrejme neprimeraná závažnosti spáchaného trestného činu. 

 	 Prihliadnuc k charakteru a závažnosti spáchaného činu, na mieru, akou bol trestným činom dotknutý verejný záujem, na osobu obvineného, jeho osobné a majetkové pomery, prokurátor dospel k záveru, že rozhodnutie o schválení zmieru a zastavení trestného stíhania  je v tomto prípade dostačujúce.

Pretože všetky zákonné podmienky pre schválenie zmieru a zastavenie trestného stíhania sú splnené, prokurátor rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná.

JUDr. Michal Kresánek
prokurátor